b'\n_START_ARTICLE_\nMajka Bo\xc5\xbeja Molvarska\n_START_PARAGRAPH_\n"\xc4\x8cudotvorni" goti\xc4\x8dki kip Majke Bo\xc5\xbeje Molvarske na\xc4\x8dinjen je od lipova drveta, a predstavlja Gospu s Djetetom. Kip potje\xc4\x8de iz kasnoga srednjeg vijeka, a Molvarci su ga, prema legendi, dobili od redovnika iz samostana preko Drave. Nabor koji okomito pada od Marijine lijeve ruke, na kojoj dr\xc5\xbei dijete, osobito je zanimljiv. On spada me\xc4\x91u kipove bliske stilu tzv. duge linije, kojim su se rado izra\xc5\xbeavali sjevernja\xc4\x8dki majstori alpskih krajeva u tre\xc4\x87oj \xc4\x8detvrtini 15. stolje\xc4\x87a. I Marija i Dijete Isus imaju na glavi velike krune "nabuhla", baroknog oblika. Visina kipa je 58,7 centimetra (s postoljem i krunom v.72,7 x \xc5\xa1.36,7 x d.28,3 cm), u naj\xc5\xa1irem dijelu kip ima 26 cm, a dubina mu je 18,5 cm. Kip mo\xc5\xbeemo datirati u vrijeme od oko 1470. do oko 1480. godine. Danas se \xc4\x8duva u kapeli Majke Bo\xc5\xbeje Molvarske u Molvama, a u \xc5\xbeupnu crkvu Uznesenja BDM na nebo prenosi se samo za posebne prigode, napose za blagdan Velike Gospe. Kip Majke Bo\xc5\xbeje Molvarske obnovljen je 2007. godine, a konzervatorsko restauratorske zahvate izvela je dipl.rest. Narcisa Du\xc5\xa1evi\xc4\x87 specijalist majstor - restaurator iz Rijeke._NEWLINE_Oko kipa se pletu razne legende, koje svoje upori\xc5\xa1te imaju u srednjovjekovnom razdoblju molvarske povijesti. Kad su Molvarci sredinom 16. stolje\xc4\x87a zbog provala Osmanlija napustili svoje selo i podravski kraj, kip su zakopali u zemlju blizu kapelice, vjeruju\xc4\x87i da \xc4\x87e se ubrzo vratiti i opet ga iskopati. Ali njihovo progonstvo se odu\xc5\xbeilo, tako da su oni koji su ga zakopali u progonstvu i umrli. Kip je bio zaboravljen, a u me\xc4\x91uvremenu naraslo raslinje sakrilo je mjesto na kojem je zakopan. No, prema legendi, vol gospodara \xc5\xa0kripelja koji je slu\xc4\x8dajno tamo pasao travu svojim je rogom zaparao zemlju i iskopao Bogorodi\xc4\x8din kip. Glas o \xc4\x8dudesnu pronalasku kipa ubrzo se pro\xc5\xa1irio krajem, pa je narod ve\xc4\x87 u 17. stolje\xc4\x87u po\xc4\x8deo hodo\xc4\x8dastiti kipu i u sveti\xc5\xa1te. Postoji i legenda, koja prethodi spomenutoj predaji, da je taj goti\xc4\x8dki kip jo\xc5\xa1 u 15. stolje\xc4\x87u u Molve dospio vjerojatno iz franjeva\xc4\x8dkog samostana izme\xc4\x91u \xc5\xbddale i Gole, \xc5\xa1to bi odgovaralo Sv. Elizabeti, odnosno dana\xc5\xa1njim ostacima Pepelara, kod Gole._NEWLINE_Budu\xc4\x87i da je u tom dijelu Hrvatske ostalo sa\xc4\x8duvano malo srednjovjekovnih umjetni\xc4\x8dkih djela, ovaj kip nadopunjuje oskudan goti\xc4\x8dki inventar Podravine.'